**SAJTÓKÖZLEMÉNY**

Azonnali közlésre és korlátlan felhasználásra

**Kiadja**: Budapesti Metropolitan Főiskola  
Budapest, 2015-09-01

**További információk:**Solti Alexandra

30 2263 506

**Budapesti Metropolitan Főiskola lett a BKF-ből**

Budapest, 2015. szeptember 1. – **Kinőtte nevét a BKF, ezért mától hallgatói már a Budapesti Metropolitan Főiskolán (MET) kezdik meg az őszi félévet. A megújulásra azért volt szükség, mert a régi név már nem fedte le a főiskola képzéseinek sokoldalúságát és azt a fejlődést, amelynek során mind a magyar, mind a nemzetközi piac jelentős szereplőjévé vált az intézmény.**

A Budapesti Metropolitan Főiskola mára az ország legnagyobb magánfőiskolájává vált. Az elmúlt 14 évet a hallgatói létszám folyamatos növekedése és új képzési területek bevezetése határozta meg, így az intézmény a legnagyobb művészeti, valamint jelentős üzleti képzőhellyé fejlődött. Az új név és arculat egyszerre mutatja a megbízható, stabil hátteret és a modern, nemzetközi szellemiséget.

*„A jövőben a frissen végzett diákok már a Budapesti Metropolitan Főiskola diplomáját kapják, de az értékek és célok középpontjában továbbra is a kreativitás, az innováció, a nyitott szellemiség és a gyakorlatorientált, munkaerő-piaci igényekre reflektáló,minőségi képzések állnak.”* - mondta el Dr. Vass László, rektor.

A névalkotási folyamatban a főiskola dolgozói és hallgatói is részt vettek javaslataikkal. Több száz alternatívát értékelve és tesztelve egyértelművé vált, hogy az iskola számára a legmegfelelőbb név a Metropolitan. Az arculat és a logó megidézi a stabil, nagy múltú városi épületeket, a metropolisokat átszelő közlekedési utakat, valamint a kapcsolati hálókat is. Az új, külföldön is könnyen megjegyezhető név és a hozzá kapcsolódó arculat 2015. szeptember 1-jén kerül hivatalosan bevezetésre.